Predkladacia správa

Proces pristupovania Slovenskej republiky do schengenského priestoru prebiehal v dvoch fázach. Prvú kategóriu schengenského acquis museli nové členské štáty podľa čl. 3 ods. 1 Aktu o pristúpení uplatňovať už odo dňa vstupu do Európskej únie. 
Schengenské acquis týkajúce sa zrušenia hraničných kontrol na vnútorných hraniciach a vydávania schengenských víz začali nové členské štáty aplikovať podľa čl. 3 ods. 2 Aktu o pristúpení až po rozhodnutí Rady Európskej únie, prijatom na základe úspešne absolvovaných schengenských hodnotení týkajúcich sa správneho uplatňovania schengenského acquis. 
Na základe rozhodnutia Rady Európskej únie zo 6. decembra 2007 o úplnom uplatňovaní schengenského acquis v Českej republike, Estónskej republike, Lotyšskej republike, Litovskej republike, Maďarskej republike, Maltskej republike, Poľskej republike, Slovinskej republike a Slovenskej republike (2007/801/ES) vstúpila Slovenská republika do schengenského priestoru 21. decembra 2007. Uvedeným dňom boli zrušené všetky hraničné kontroly na štátnych hraniciach Slovenskej republiky s Poľskou republikou, Českou republikou, Rakúskou republikou a Maďarskou republikou. Vonkajšou hranicou schengenského priestoru sa stala štátna hranica Slovenskej republiky s Ukrajinou a tri medzinárodné letiská (Letisko M. R. Štefánika Bratislava, Letisko Košice a Letisko Poprad–Tatry), na ktorých sa zrušili kontroly osôb na vnútorných hraniciach od 28. marca 2008.
Na hodnotenie úrovne správnej a úplnej aplikácie schengenského acquis bol výkonným výborom v roku 1998 zriadený „Stály výbor pre hodnotenie a vykonávanie Schengenu“ (v súčasnosti „Pracovná skupina Rady Európskej únie pre schengenské záležitosti“). Pracovná skupina posudzuje najmä úroveň implementácie a aplikácie platného schengenského acquis a schengenských štandardov zo strany hodnotených štátov. Hodnotenie sa vykonáva v oblasti pozemných, vzdušných a morských hraníc, policajnej spolupráce, ochrany osobných údajov, víz a Schengenského informačného systému.
Vstup členského štátu do spoločného schengenského priestoru neznamená ukončenie vykonávania aktivít vyplývajúcich z platného schengenského acquis, resp. práva Európskej únie. Práve naopak, členský štát musí neustále udržiavať a podľa možnosti zlepšovať úroveň dodržiavania schengenských pravidiel prispievajúcich k posilneniu priestoru slobody, bezpečnosti a spravodlivosti v Európskej únii. Členstvo v spoločnom schengenskom priestore je založené na udržiavaní vzájomnej dôvery medzi členskými štátmi, že dokážu plniť svoje záväzky a tým sa spoločne podieľať na ochrane tohto priestoru.
Na zabezpečenie udržiavania vzájomnej dôvery medzi členskými štátmi slúžia aj periodické opätovné hodnotenia členských štátov, ktoré sú už súčasťou spoločného schengenského priestoru. Slovenská republika bude podrobená takémuto opätovnému hodnoteniu v rokoch 2012 a 2013. Nižšie uvádzame predbežný kalendár hodnotených oblastí v Slovenskej republike v rokoch 2012 a 2013.

Ochrana osobných údajov	1. polrok 2012	
Policajná spolupráca	2. polrok 2012	
Vzdušné hranice	2 . polrok 2012	
Víza	zatiaľ neurčené	
SIS/SIRENE	1. polrok 2013	
Pozemná hranica	1. polrok 2013	
 
Úlohou „splnomocnenca vlády Slovenskej republiky pre zabezpečenie plnenia úloh súvisiacich so schengenským hodnotením Slovenskej republiky v rokoch 2012 a 2013“ (ďalej len „splnomocnenec vlády“) bude koordinácia plnenia opatrení pre účely úspešného absolvovania schengenských hodnotení Slovenskej republiky v rokoch 2012 a 2013, najmä príprava materiálov a prípadne i tvorba legislatívy, ak to bude potrebné, pre transpozíciu alebo implementáciu príslušných právnych aktov Európskej únie súvisiacich s plánovaným hodnotením. Splnomocnenec vlády bude ďalej iniciovať práce súvisiace s odstránením nedostatkov zistených v rámci jednotlivých hodnotiacich misií. Konečná zodpovednosť a rozhodovacia právomoc dotknutých ministerstiev a ostatných ústredných orgánov štátnej správy podľa všeobecne záväzných právnych predpisov napriek tomu zostávajú nedotknuté.
Splnomocnenec vlády bude systémovo začlenený do organizačnej štruktúry Ministerstva vnútra Slovenskej republiky, ktoré zabezpečí úlohy spojené s výkonom funkcie splnomocnenca vlády. Z uvedeného dôvodu jeho zriadenie neprináša žiadne dodatočné nároky na štátny rozpočet. 
Navrhuje sa, aby funkciu splnomocnenca vlády plnil JUDr. Maroš Žilinka, štátny tajomník Ministerstva vnútra Slovenskej republiky. 
Materiál nemá finančný, ekonomický a ani environmentálny vplyv a ani vplyv na zamestnanosť a podnikateľské prostredie.